Biblíulestur 12. júní – Matt 13.53-14.12 – Hið íslenska biblíufélag
Biblíulestur 12. júní – Matt 13.53-14.12
Vefumsjón	2018-04-20T17:18:39+00:00	Þriðjudagur 12. júní 2018|
1 Um þessar mundir spyr Heródes fjórðungsstjóri tíðindin af Jesú. 2 Og hann segir við sveina sína: „Þetta er Jóhannes skírari, hann er risinn frá dauðum, þess vegna gerir hann þessi kraftaverk.“
3 En Heródes hafði látið taka Jóhannes höndum, fjötra hann og varpa í fangelsi vegna Heródíasar, konu Filippusar, bróður síns, 4 því Jóhannes hafði sagt við hann: „Þú mátt ekki eiga hana.“ 5 Heródes vildi deyða hann en óttaðist fólkið þar eð menn töldu hann vera spámann.
6 En á afmælisdegi Heródesar sté dóttir Heródíasar dans frammi fyrir gestunum og hreif Heródes svo 7 að hann sór þess eið að veita henni hvað sem hún bæði um.
8 Að undirlagi móður sinnar segir hún: „Gef mér hér á fati höfuð Jóhannesar skírara.“
9 Konungur varð hryggur við en vegna eiðsins og gesta sinna bauð hann að veita henni þetta. 10 Hann sendi böðla í fangelsið og lét hálshöggva Jóhannes þar. 11 Höfuð hans var borið inn á fati og fengið stúlkunni en hún færði móður sinni.
12 Lærisveinar Jóhannesar komu, tóku líkið og greftruðu, fóru síðan og sögðu Jesú.